Efter sejre i opgørene mod Esbjerg og FC Nordsjælland samt UEFA Cup-sejren mod HJK Helsinki går AaB efter fire på stribe, når mandskabet søndag aften møder Brøndby på Aalborg Stadion. I den forgangne sæson tabte AaB ingen af de tre indbyrdes SAS Liga-dueller mod Brøndby, og AaB's cheftræner Erik Hamrén håber naturligvis at fortsætte pointhøsten mod søndagens modstander. - Vi går efter at præstere godt og få sejren, og hvis vi viser samme attitude og spil, som i de seneste tre kampe, kan det også lykkes. Den bølge vi rider på lige nu, skal vi forsøge at blive på, siger Erik Hamren. Men kamppausen på grund af landskampe er, ifølge Erik Hamrén, ikke en fordel. - Vi har haft en rigtig god periode træningsmæssigt, men vi har samtidig haft ni spillere af sted med forskellige landshold. Det er svært at vide, hvor vi præcist står, for det er ikke alle, vi har haft af sted, der har spillet lige meget. Faktisk er det altid svært at starte op efter landskampe, fordi man har meget få træningsdage med hele truppen samlet, siger AaB's cheftræner.
Udesvage Brøndby gæster søndag aften Aalborg Stadion, og AaB jagter her den fjerde sejr i træk.